Beurtkrag Maandag eers afgeskaalArgieffoto (Foto: baptisteh, Pixabay) Eskom het beurtkrag Sondagaand voorlopig opgeskort. Dit sal egter Maandagoggend weer voortgaan. Die kragvoorsiener het gesê fase 2-beurtkrag is Sondag van 21:00 opgeskort nadat hy sy noodreserwes voldoende aangevul het. Fase 1-beurtkrag sal egter Maandag teen 09:00 ingestel word. Volgens Eskom het die waterreserwes van sy pompopgaarskemas voldoende herstel terwyl hy steeds werk om sy dieselreserwes vir sy oopsiklusgasturbines voldoende te herstel. “Ons sal teen Maandagmiddag ŉ opdatering gee rakende die stand van die kragnetwerk. Die risiko van beurtkrag bly egter van krag vir die week.” Volgens Eskom was daar Sondag teen 16:00 11 126 MW se onbeplande onderbrekings en werk sy spanne hard om dit te verminder. “Ons gaan ook voort met kritieke instandhouding ten einde beurtkrag te probeer verminder.” Eskom het weer benadruk dat daar vir die volgende 18 maande ŉ risiko van beurtkrag is terwyl daar kritieke instandhouding gedoen word aan verouderde kragstasies.